John Holmes

John Holmes (oikealta nimeltään John Curtis Estes, 8. elokuuta 1944 Ashville, Ohio – 13. maaliskuuta 1988 Los Angeles) oli yhdysvaltalainen pornonäyttelijä.
John Holmes näytteli noin 2 500 pornoelokuvassa 1970-luvun alusta alkaen. Holmes oli tunnettu ennen kaikkea suuresta siittimestään Huhut hänen kyvyistään ovat vaihdelleet aina 25 sentistä 40 senttiin, mutta pornotähdet ovat kertoneet haastatteluissa Holmesin työvälineen olleen kiistatta alan suurin. John Holmes ajautui urallaan huumeisiin ja rikollisuuteen. Hän oli syytettynä jopa murhista. Hän myös paritti alaikäistä tyttöä Dawn Schilleriä. 
Elämä ja ura.
John Holmes syntyi Ohiossa 8. elokuuta 1944 kolmen lapsen perheeseen. Äiti oli aktiivinen baptistikirkon jäsen, ja isäpuoli vahvasti kallellaan alkoholiin. Holmes kokeili ennen pornouraansa siipiään niin armeijassa, ambulanssikuskina kuin trukkikuskinakin. 
Holmes meni naimisiin 22. elokuuta 1965 nuoren sairaanhoitajan Sharon Ann Gebeninin kanssa Fort Ordissa, Kaliforniassa. Holmes alkoi uransa alussa tähdittää Johnny Wadd -aikuisviihdesarjaa, ja tienasi jopa 3 000 dollaria päivässä. Omien sanojensa mukaan hän makasi uransa aikana ainakin 14 000 naisen kanssa. Uransa huippuvuosina Holmes väitti jopa vakuuttaneensa intiimialueensa 14 miljoonalla dollarilla.
Vuonna 1983 valmistunut "The Private Pleasures of John C. Holmes" jäi tähden ainoaksi kokopitkäksi homoelokuvaksi. Holmesin heterofanit eivät olleet tietoisia tähden jo vuosia jatkuneista biseksuaalisista kokeiluista. Nousukiito, suosio ja hurja työtahti olivat kuitenkin liikaa Holmesille. Hän alkoi käyttää huumeita, ja varsinkin kokaiinista tuli jokapäiväinen osa hänen elämäänsä. Ura notkahti alaspäin, sillä päihteet verottivat myös mieskuntoa, joka oli elintärkeä aikuisviihdealalla. Sortuminen koviin huumeisiin 1970-luvun lopulla ja tutustuminen järjestäytyneeseen rikollisuuteen kirjasivat entisen tähden rikosrekisteriin varkauksia ja väärennöksiä.
Dawn Schiller.
Kuvioihin astui myös 15-vuotias Dawn Schiller. Nuori neito ihastui yli kolmikymppiseen mieheen ja Holmes näki tilaisuutensa tulleen. Holmes alkoi hyväksikäyttää Schilleria ja parittaa häntä, saadakseen rahaa huumeisiin. Holmes myös pahoinpiteli Schilleriä, jopa julkisilla paikoilla. Tästä huolimatta Holmes oli edelleen naimisissa Sharon Ann Gebeninin kanssa, sillä vaimo hyväksyi avioliiton ulkopuoliset suhteet. Holmes ja Gebenin erosivat 19. lokakuuta 1984. 
Dawn Schiller on kirjoittanurt kokemuksistaan bestseller-kirjan "The Road Through Wonderland: Surviving John Holmes," jossa hän kuvaa Holmesin huumeidenkäyttöä, henkistä ja fyysistä väkivaltaa. Dawn Schiller on sittemmin luonut pitkän uran perheväkivallan ja seksuaalisen väkivallan vastaisissa liikkeissä. Nykyään hän työskentelee luennoitsijana, päihdetyöntekijänä, kuntouttajana, sekä kirjailijana.
Wonderlandin murhat.
Kesällä 1981 maailma järkyttyi, kun uutisotsikoissa komeili tapaus, joka tunnetaan nimellä Wonderlandin murhat. Laurel Canyonin Wonderland Avenuella murhattiin neljä ihmistä. Murhat vaikuttivat tavallisilta huumemurhilta, mutta Holmesia epäiltiin osallisuudesta tapaukseen, sillä hän oli huumeongelmansa takia läheisissä tekemisissä sekä murhasta syytettyjen, että uhrien kanssa. Vaikka Holmes oli poliisin tietojen mukaan paikalla, ja mahdollisesti yksi murhaajista, todisteet eivät riittäneet hänen tuomitsemiseensa. Holmes sai lyhyen tuomion oikeuden halventamisesta kieltäydyttyään kertomasta tietojaan viranomaisille. Aiheesta on tehty vuonna 2003 elokuva "Wonderland Murders", jossa Val Kilmer näyttelee Holmesia. 
Kuolema.
Vuonna 1985 Holmes todettiin HIV-positiiviseksi. Hän joutui kovan kritiikin kohteeksi, sillä hän ei paljastanut hiv-positiivisuuttaan kollegoilleen ja harrasti suojaamatonta seksiä kahdessa viimeiseksi jääneessä pornoelokuvassaan. Holmes yritti pitää kulissit yllä viimeiseen asti väittämällä sairastavansa vain paksusuolensyöpää. Viimeiset elinkuukautensa Holmes vietti sairaalassa Los Angelesissa. Tähän aikaan Holmes meni naimisiin toisen vaimonsa Laurie Rosen kanssa Las Vegasissa tunnustettuaan hänelle terveytensä todellisen tilan. Laurie Rose tunnetaan paremmin nimellä Misty Dawn ja hän on myös tunnettu pornotähti. Holmes menehtyi AIDS:iin maaliskuussa 1988 vain 43-vuotiaana.
On kiistanalaista, käyttikö Holmes suonensisäisiä huumeita, sillä sekä Holmesin entinen vaimo, että tämän läheinen ystävä Bill Amerson kertoivat Holmesin pelänneen neuloja. Sen sijaan Holmesin tiedettiin käyttäneen kokaiinia ja muita kovia huumeita vuosikausia.
Populaarikulttuurissa.
John Holmesin elämästä on tehty lukuisia kirjoja, dokumenttielokuvia ja draamaelokuvia, kuten vuonna 2003 ilmestynyt elokuva "Wonderland Murders", jossa Val Kilmer näyttelee Holmesia. Vuonna 1997 tehdyn elokuvan "Boogie Nights" juonessa ja Mark Wahlbergin esittämässä Eddie Adams -nimisessä päähahmossa on selviä yhtymäkohtia John Holmesin vaiheisiin.
Rock-yhtye Popeda on tehnyt Holmesista kappaleen "John Holmes", joka julkaistiin albumilla "Pohjantähden alla" vuonna 1985. Electric Blue Peggy Sue and the Revolutionions from Mars on levyttänyt ensimmäiselle EP-levylleen "You Say You Want a Revolutionion?" kappaleen nimeltä "Free John Holmes".